
Cofnodion y Fforwm Cynghori Strategol ar Gydraddoldeb, Amrywiaeth a Chynhwysiant (SEDIAF) – 27 Ebrill 2026
Rhestr bresenoldeb 
Sefydliad						Cynrychiolydd/Cynrychiolwyr
Cymdeithas Meddygon Pacistanaidd Ewrop (APPNE)	Nadeem Sajjad Raja
Cymdeithas y Deyrnas Unedig ar gyfer Meddygon 
a Llawfeddygon Pacistanaidd (APPS UK)			Abdul Hafeez
Cymdeithas Prydain ar gyfer Meddygon o Dras 
Indiaidd (BAPIO)						Geeta Menon
Cymdeithas Meddygon Rhyngwladol Prydain (BIDA)		Anwar Tufail
Cymdeithas Meddygon a Deintyddion Sikh (SAAD)		Harcharan Sahni
Y Gymdeithas Feddygol Gatholig (CMA)			Adrian Treloar
GLAAD - Cymdeithas y Meddygon a’r Deintyddion 
LHDTC+							Duncan McGregor
Y Gymdeithas Feddygol Iddewig (JMA)			Fiona Sim
Cymdeithas Feddygol Prydain (BMA)				Aishnine Benjamin
Cymdeithas y Meddygon Anabl				Caroline J Bonner
Rhwydwaith y Meddygon Anabl				Charlotte Cuddihy 
Cadeirydd MPTS						Fiona Monk
Siaradwr Gwadd
Prifysgol Queens Belfast					Gerry Gormley
Ymddiheuriadau
Cymdeithas y Meddygon Mwslimaidd (MDA)		Hina J Shahid 
Cymdeithas y Meddygon Mwslimaidd (MDA)		Enam Hacue
Cymdeithas Feddygol Prydain (BMA)			Aishnine Benjamin
Staff y GMC
Shaun Gallagher	Cadeirydd Dros Dro
Charlie Massey	Prif Weithredwr 
Kuljit Dhillon		Cyfarwyddwr Cynorthwyol - Strategaeth, Cynllunio a Chynhwysiant
Claire Light		Pennaeth Cydraddoldeb, Amrywiaeth a Chynhwysiant 
Saaika Mubeen	Rheolwr Cydraddoldeb, Amrywiaeth a Chynhwysiant 
Anna Bailey		Uwch Gynghorydd Cyswllt Cyflogwyr
Jessica Watkin		Rheolwr Polisi
Mariam Ifzal		Swyddog Data, Prosiectau a Hyfforddiant - Arsylwi
Tanja Schubert		Pennaeth Ymgysylltu Strategol
Miriam Bonabana	Rheolwr Cydraddoldeb, Amrywiaeth a Chynhwysiant
Mary Vingoe		Rheolwr Cyfathrebu Strategol
Martha McKnight	Arbenigwr Cyfryngau Cymdeithasol
Sondra Roberto	Cyfarwyddwr Cynorthwyol - Allgymorth 
Esther Barrot		Rheolwr Ymgysylltu Strategol Cynorthwyol
Colin Barker		Pennaeth Cyfathrebu a Chorfforaethol MPTS
Eitem 1 - Cyflwyniad a Chroeso - Shaun Gallagher, Cyfarwyddwr Strategaeth a Pholisi (Cadeirydd Dros Dro)
Dywedodd Shaun wrth yr aelodau ei fod yn camu i mewn i gadeirio’r cyfarfod hwn.
Croesawodd Shaun aelodau SEDIAF a’r rhai nad ydynt wedi mynychu o’r blaen (Fiona Sim - JMA, y Barnwr Fiona Monk -MPTS) a chroesawodd ein siaradwr allanol - yr Athro Gerry Gormley, Prifysgol Queens, Belfast. 
Diolchwyd i’r aelodau a gyflwynodd eitemau ar gyfer yr agenda. Yn benodol, awgrymwyd eitem yr Athro Gormley gan Charlie mewn cyfarfod SEDIAF blaenorol y llynedd. Gofynnodd MANSAG am eitem ar hyrwyddo ymddygiad proffesiynol a rhoddodd yr Athro Geeta Menon y wybodaeth ddiweddaraf am y nod siarter GROW. 
[bookmark: _Item_6_–_1]Eitem 2 - Camau gweithredu o’r cyfarfod blaenorol a materion yn codi, Pennaeth Cydraddoldeb, Amrywiaeth a Chynhwysiant Claire Light
Rhoddodd Claire grynodeb o faterion yn codi o’r cyfarfod blaenorol a gynhaliwyd ar 18 Tachwedd 2025. Dim ond un cam gweithredu a gymerwyd, ac mae’n dal i fynd rhagddo. Roedd y cam gweithredu’n cynnwys mewnbwn gan y Rhwydwaith Meddygon Anabl, sydd wedi nodi unigolyn arweiniol i ddarparu rhagor o wybodaeth am astudiaeth dulliau cymysg a ariennir gan NIHR ar brofiadau meddygon anabl a rhwystrau gyrfa. 
Eitem 3 – Diweddariad y Cadeirydd, Charlie Massey  
Rhoddodd Charlie yr wybodaeth ddiweddaraf am weithgarwch diweddar sy’n gysylltiedig â’r GMC, gan gynnwys:
Diwygio Rheoleiddio - lansio Ymgynghoriad yr Adran Iechyd a Gofal Cymdeithasol 
Croesawodd Charlie ymgynghoriad yr Adran Iechyd a Gofal Cymdeithasol ar ddeddfwriaeth i ddiwygio prosesau rheoleiddio gofal iechyd proffesiynol yn y DU. Dyma’r ddolen a anfonwyd gennym at yr holl aelodau Reforming the General Medical Council legislative framework - GOV.UK (yn Saesneg). Parhaodd yr ymgynghoriad ar agor tan 23 Mehefin 2026. 
[bookmark: _GoBack]Mae’n iawn i gleifion ddisgwyl cael sicrwydd bod meddygon, cymdeithion anaesthesia a chymdeithion meddygol yn ddiogel i ymarfer ac y gellir eu dwyn i gyfrif os codir pryderon difrifol.  Bydd diwygio hefyd yn caniatáu i ni wella ein heffeithlonrwydd a’n heffeithiolrwydd ymhellach, gan ein galluogi ar yr un pryd i helpu cleifion i lywio drwy’r broses gwyno a phryderon yn haws a dull mwy tosturiol o reoleiddio gofal iechyd. 
Rydym wedi edrych yn fanylach ar ddeddfwriaeth ddrafft yr Adran Iechyd a Gofal Cymdeithasol cyn cyflwyno ein hymateb swyddogol i’r ymgynghoriad.
Blaenoriaethu graddedigion y DU ar gyfer hyfforddiant ôl-raddedig 
Mae cynigion y llywodraeth bellach wedi dod yn gyfraith; mae’r bil wedi dod yn Ddeddf. 
Nododd Charlie ei bod yn ddilys i’r Llywodraeth gynllunio lleoedd hyfforddi a blaenoriaethu meddygon sydd wedi’u hyfforddi yn y DU, o ystyried y buddsoddiad cyhoeddus sylweddol mewn addysg feddygol a hyfforddiant ôl-raddedig. Fodd bynnag, rhaid mynd i’r afael ag achosion lle nad yw’r capasiti hyfforddi yn gallu ymdopi â’r galw, a dylid seilio polisi ar sylfaen dystiolaeth gref.
Wrth i’r cynigion hynny ddatblygu a chael eu rhoi ar waith, mae’n bwysig bod y rhethreg gan y llywodraeth ac eraill yn parhau i werthfawrogi rôl meddygon sydd wedi’u hyfforddi dramor yn y GIG. 
Un pwynt cysylltiedig yw mater PLAB, a’r alwad ar y GMC i ddogni ei leoedd PLAB o ystyried bod meddygon sydd wedi’u hyfforddi dramor sy’n pasio PLAB yn ei chael yn anoddach dod o hyd i waith. Fe dynnom sylw at hyn yn ein hadroddiad ar Gyflwr Addysg ac Ymarfer Meddygol (SoMEP) diwethaf yn yr hydref. 
Ein safbwynt ni yw nad ydym yn ystyried PLAB yn adnodd cynllunio’r gweithlu. Byddai’n anodd dogni lleoedd PLAB a cheisio llunio meini prawf i benderfynu pwy sy’n haeddu lle. Yn dilyn adborth gan randdeiliaid, rydym wedi diweddaru tudalennau gwe PLAB i’w gwneud yn gliriach nad yw lleoedd PLAB yn gwarantu gwaith yn y DU. Dolenni isod:
Gwybodaeth am archebu lle PLAB 1 - GMC (yn Saesneg)
Gwybodaeth am archebu lle PLAB 2 - canllawiau PLAB 2 - GMC (yn Saesneg)
Arolwg newydd o Feddygon Arbenigol ac Arbenigwyr Cyswllt (SAS) a Meddygon a gyflogir yn lleol (LE)
Fe wnaethom lansio’r arolwg newydd o feddygon SAS a LE ar 21 Ebrill a barhaodd ar agor tan 2 Mehefin ac fe wnaeth Charlie annog cynifer o feddygon SAS ac LE â phosibl i fynegi eu barn. 
Ers i ni gynnal ein harolwg ddiwethaf yn 2019, mae meddygon SAS a LE wedi parhau i chwarae rhan hollbwysig yn y gwaith o ddarparu gofal da a diogel i gleifion ledled y DU. Mae’r rheini mewn swyddi meddygon a gyflogir yn lleol hefyd wedi ehangu’n gyflym, sy’n golygu mai dyma’r grŵp o feddygon sy’n tyfu gyflymaf ar y gofrestr feddygol. 
Bydd ein harolwg newydd yn sefydlu darlun cyfredol o brofiadau’r grwpiau penodol hyn o feddygon. Byddwn yn cyhoeddi’r canlyniadau cyn diwedd y flwyddyn hon. 
Bydd y canfyddiadau’n hysbysu ein hadolygiad mawr o sut mae addysg a hyfforddiant meddygol yn cael eu cynllunio a’u darparu yn y DU, gan helpu i ddatblygu system fwy cynhwysol a hyblyg a fydd yn galluogi’r meddygon medrus hyn i ddatblygu eu gyrfaoedd mewn ffordd ystyrlon er budd cleifion. 
Cododd yr aelodau’r materion canlynol. Amlinellir yr ymatebion isod:
Cynlluniau MTI - Mynegwyd pryder ynghylch cynlluniau’n cael eu canslo a chynlluniau tebyg a allai fod yn ecsbloetio meddygon rhyngwladol ac yn effeithio ar ddiogelwch cleifion. Beth yw barn y GMC am gynlluniau hyfforddi sydd y tu allan i MTI ac a oes gan y GMC bryderon tebyg am ei gynlluniau nawdd ei hun?
Gall cynlluniau MTI ddarparu dull moesegol o recriwtio dramor sy’n galluogi meddygon gyda nawdd a chefnogaeth briodol i ddysgu a datblygu yn y DU cyn dychwelyd i’r gwledydd lle maen nhw wedi bod yn gweithio o’r blaen. Ein dealltwriaeth o sefyllfa GIG Lloegr (NHSE) yw nad yw’n atal cynlluniau MTI rhag digwydd yn gyfan gwbl, ac mae’n iawn i gyflogwyr neu eraill ddarparu nawdd, ond mae’n rhoi’r gorau i noddi’r cynlluniau hynny drwy’r trefniant a oedd gan NHSE gyda Cholegau Brenhinol. Nid yw’r GMC yn rhedeg unrhyw gynlluniau nawdd; rydym yn cysylltu â’r cynlluniau nawdd hynny sy’n bodoli fel ffordd o fodloni gofynion cofrestru. Byddwn bob amser eisiau sicrhau bod y trefniadau nawdd hynny’n gweithredu fel y’u bwriadwyd. Felly, mae gennym rôl sicrhau ansawdd. Mae ein pwerau’n bodoli mewn perthynas â chaniatáu’r trefniadau nawdd. 
Effaith y Ddeddf Blaenoriaethu Meddygol ar arbenigwyr - Yn hanesyddol, mae arbenigeddau meddygon teulu a seiciatreg wedi dibynnu mwy ar raddedigion meddygol rhyngwladol. Eleni, ni chynigiwyd lleoedd hyfforddi meddygon teulu i rai graddedigion o’r DU a basiodd yr arholiad meddygon teulu. Sut bydd hyn yn effeithio ar ein harbenigwyr yn y dyfodol? 
[bookmark: cysill]Mae llawer o drafod wedi bod ynghylch cymarebau cystadleuaeth, ac rydym yn gwybod bod nifer o feddygon wedi penderfynu gadael y DU dros dro, ac felly mae’n eithaf anodd dweud wrthych chi beth yn union fydd y tueddiadau hynny dros y tymor hirach.
Llwybrau amgen i gofrestr arbenigol - nid yw rhai graddedigion meddygol rhyngwladol yn gallu dod o hyd i raglen hyfforddi arbenigol, ac maent yn dibynnu mwy ar lwybrau amgen i’r gofrestr arbenigedd. 
Byddwch yn ymwybodol bod newid wedi bod ychydig flynyddoedd yn ôl yn y ddeddfwriaeth sy’n ymwneud â CESR ac CEGPR i symleiddio hynny er mwyn creu’r llwybr portffolio. Mae hyn yn ei gwneud yn haws i feddygon nad ydynt yn cael hyfforddiant ffurfiol fynd drwy’r llwybr portffolio ac ymuno â’r gofrestr arbenigol. Gall hyn fod yn fecanwaith i fwy o feddygon ymuno â’r gofrestr arbenigol. Rydym yn gweithio gyda cholegau brenhinol i sicrhau bod digon o gapasiti i asesu pobl sy’n dymuno gwneud y cais hwnnw yn y ffordd honno. 
Argymhellion Adolygiad yr Arglwydd Mann ar ddiwygio rheoleiddio - A oes gan y GMC unrhyw gynlluniau i drafod argymhellion gydag aelodau’r fforwm? 
Gall unrhyw sefydliad ymateb i ymgynghoriad y llywodraeth ar ddiwygio rheoleiddio, gan gynnwys cynigion y mae’r Arglwydd Mann yn eu gwneud mewn perthynas â’n hawl i apelio a hawl y PSA i apelio yn erbyn penderfyniadau’r Gwasanaeth Tribiwnlys Ymarferwyr Meddygol (MPTS). Ar ôl i ni orffen llunio’r ddeddfwriaeth, bydd y GMC yn ymgynghori ymhellach ar y broses o’i rhoi ar waith, yn 2027 a 2028. 
DIWEDDARIAD: Cyhoeddwyd yr adolygiad llawn ar 4 Mehefin adolygiad yr Arglwydd Mann o wrth-semitiaeth a mathau eraill o hiliaeth yn y GIG - GOV.UK <https://www.gov.uk/government/publications/lord-mann-review-on-antisemitism-and-other-forms-of-racism-in-the-nhs>
Eitem 4 - Hyfforddiant Trochol Gwyliwr Gweithredol - Yr Athro Gerry Gormley, Prifysgol Queens, Belfast 
Rhannodd yr Athro Gormley gipolwg ar hyfforddiant sy’n seiliedig ar efelychu a gynlluniwyd i ddatblygu galluoged a hyder myfyrwyr meddygol wrth ymyrryd mewn sefyllfaoedd sy’n ymwneud ag ymddygiad amhroffesiynol.
[bookmark: _Hlk211809966]Fel rhan o waith Allgymorth y GMC yng Ngogledd Iwerddon, rydym wedi cydweithio â Phrifysgol Queens Belffast i ddatblygu gweithdy peilot ar gyfer meddygon sy’n cael hyfforddiant meddygon teulu. Roedd y gweithdy’n darparu profiad dysgu trochol gyda ffocws ar gydraddoldeb, amrywiaeth a chynhwysiant, gan gefnogi rhyngweithio â chleifion a chydweithwyr. Roedd y cyflwyniad yn ymdrin â datblygiadau arloesol mewn ymarfer efelychu theatr sydd bellach wedi’u hymgorffori fel rhan o’r ddarpariaeth addysgu craidd yn Rhaglen Gradd Feddygol y Brifysgol.  Roedd yn cefnogi aelodau i ddeall arloesedd sy’n dod i’r amlwg mewn addysg sy’n seiliedig ar efelychu, ac ystyried sut y gellir addasu neu drosglwyddo’r dulliau hyn i ysgolion meddygol a chyd-destunau hyfforddi eraill, gan gynnwys addysg ôl-raddedig.
GWEITHREDU: Rhannwch y cyflwyniad a’r ddolen fideo https://www.youtube.com/watch?v=mnOFNvv16EA (Cwblhawyd)
Tynnodd y drafodaeth sylw at ddefnyddio hyfforddiant sy’n seiliedig ar efelychu i helpu clinigwyr i ymateb i hiliaeth a microymosodiadau, gan ddefnyddio achos sy’n ymwneud â chlaf sy’n dangos ymddygiad hiliol. Pwysleisiodd y cyfranogwyr fod efelychu yn creu lle sy’n ddiogel yn seicolegol ar gyfer rhannu profiadau, meithrin hyder, a galluogi staff i weithredu pan fyddant yn dod ar draws ymddygiad amhriodol.
Roedd cefnogaeth gref i wreiddio’r hyfforddiant hwn yn ehangach, yn enwedig mewn cwricwla craidd a sesiynau cynefino. Nododd cyfranwyr y gallai fod effaith ar raddedigion meddygol rhyngwladol yn benodol, a gallai fod llai o sicrwydd ynghylch normau diwylliannol. Pwysleisiwyd pwysigrwydd dysgu “wedi’i ymgorffori” drwy brofiad hefyd, gyda gwaith parhaus (e.e. yng Ngogledd Iwerddon) yn ceisio meithrin gostyngeiddrwydd diwylliannol a grymuso staff i sylwi ar wahaniaethu a’i herio.
[bookmark: _Item_6_–]Eitem 5 - Cadeirydd Newydd MPTS - y Barnwr Fiona Monk 
Fe wnaeth y Barnwr Fiona Monk, sydd newydd ei phenodi’n Gadeirydd yr MPTS, gyflwyno ei blaenoriaethau ar ôl iddi gael ei phenodi ym mis Ionawr 2026. Tynnodd sylw at ymgysylltu parhaus â rhanddeiliaid a phwysleisiodd ymrwymiad i wrando, yn enwedig yn sgil pryderon am achosion o gamymddwyn rhywiol a gwahaniaethu. Un ffocws allweddol yw cryfhau hyfforddiant aelodau tribiwnlysoedd i gefnogi’r broses o wneud penderfyniadau teg, annibynnol o ansawdd uchel, ochr yn ochr â bod yn agored i ymgysylltu’n uniongyrchol â grwpiau o randdeiliaid.
Mewn trafodaeth, mynegwyd pryderon ynghylch y canfyddiad fod gwahaniaethau mewn canlyniadau, yn enwedig ar gyfer rhai grwpiau ethnig. Roedd yr ymateb yn tynnu sylw at y ffaith bod ymgysylltu â’r broses yn ffactor allweddol, a bod rhagfarn ddiarwybod yn cael sylw drwy hyfforddiant, gydag ymdrechion i sicrhau bod gwrandawiadau’n hygyrch ac yn deg. Nodwyd hefyd bod cyfrifoldeb ar baneli i gefnogi meddygon sy’n cynrychioli eu hunain, a bod adnoddau ar gael. Yn olaf, eglurwyd bod deunyddiau arfarnu ac ymarfer myfyriol yn gyfrinachol.
Cam gweithredu: atgyfnerthu’r canllawiau mewn perthynas â hyn ar ôl y cyfarfod (wedi’i gwblhau)
Mae rhai adnoddau da iawn ar gael ar ein gwefan i’r rheini sy’n cynrychioli eu hunain, (Adnoddau gwrando ar gyfer meddygon - MPTS) (yn Saesneg)
Cam Gweithredu: Gall aelodau gysylltu â Fiona yn MPTSChair@mpts-uk.org os ydynt yn dymuno cyfarfod.
Eitem 6 - Hyrwyddo ymddygiad proffesiynol a chefnogi’r gwaith o reoli pryderon - Dr Anna Bailey, Uwch-gynghorydd Cyswllt Cyflogwyr 
Edrychodd y drafodaeth ar y disgwyliadau a nodir yn Arfer Meddygol Da, eu cysylltiad ag addasrwydd i ymarfer, a sut mae gwaith allgymorth yn cefnogi ymddygiad proffesiynol a gweithredu lleol. Roedd hefyd yn tynnu ar brofiadau aelodau o wahaniaethu a phryderon ynghylch a yw ymddygiad amhroffesiynol yn cael ei gymryd o ddifrif mewn modd cyson. Mae yna ganllawiau i gynorthwyo meddygon. Rydym wedi ymgynghori’n ddiweddar ar ein canllawiau Gair am ein canllawiau Mynegi pryderon, a chymryd camau - GMC <https://www.gmc-uk.org/cy/professional-standards/the-professional-standards/raising-and-acting-on-concerns/about-this-guidance> er mwyn eu diweddaru. Mae gennym hefyd yr Hyb Moesegol - GMC <https://www.gmc-uk.org/professional-standards/ethical-hub>.
Mewn ymateb, tynnwyd sylw at y ffaith bod y GMC yn cefnogi sefydliadau drwy ddarparu canllawiau (gan gynnwys canllawiau codi pryderon wedi’u diweddaru a’r Hyb Moesegol) a thrwy wrando ac ymgysylltu ag allgymorth. Er bod disgwyliadau ynghylch parch a pheidio â gwahaniaethu yn cael eu hystyried yn safon sylfaenol, mae heriau’n parhau o ran mynd i’r afael ag ymddygiad - yn enwedig pan fyddant yn cynnwys uwch staff neu’n effeithio ar grwpiau agored i niwed fel meddygon anabl. Amlygwyd gwaith parhaus gyda myfyrwyr meddygol, defnyddio data’r Arolwg Hyfforddiant Cenedlaethol, a chanllawiau cryfach fel dulliau allweddol ar gyfer sbarduno newid diwylliannol dros amser.
Eitem 7 - Diweddariad interim ar GROW (Gwobr Cyfle Parch Rhywedd) - Yr Athro Geeta Menon, Ffederasiwn Menywod Meddygol (MWF) 
Rhannodd yr Athro Geeta Menon, Deon Cenedlaethol Gyrfaoedd Integredig Cynhwysol GIG Lloegr, yr wybodaeth ddiweddaraf am y gwaith sy’n mynd rhagddo gyda siarter Cydraddoldeb Rhywedd Meddygon yr MWF. Mae hon yn fenter syml sy’n benodol i’r sector ac sy’n annog sefydliadau i ymrwymo i gydraddoldeb rhwng y rhywiau drwy ddefnyddio mesurau ymarferol. Nod Geeta a Jane Dacre yw codi ymwybyddiaeth a cheisio cefnogaeth gan aelodau’r fforwm ar y nod siarter o’r enw GROW. 
Yr argymhelliad yn adroddiad y Bwlch Cyflog rhwng y Rhywiau mewn Meddygaeth 2020 (Mind the Gap) oedd creu rhywbeth tebyg i Athena Swan ar gyfer y GIG. Ers i Athena Swan ddod i ben mewn Ysgolion Meddygol, mae’r cynnydd yn nifer yr academyddion clinigol benywaidd wedi arafu. 
Byddai’r siarter arfaethedig yn agored i ymddiriedolaethau’r GIG, ysgolion meddygol, cyrff proffesiynol, a sefydliadau gofal iechyd eraill
Mae’r gwobrau’n cefnogi menywod yn y meysydd canlynol: Datblygu staff a chynnydd mewn gyrfaoedd, hyblygrwydd mewn gyrfaoedd, lle diogel i weithio, iechyd a lles menywod a menywod fel arweinwyr. Bydd y Siarter yn hyrwyddo ac yn cefnogi cydraddoldeb rhwng y rhywiau ym mhob maes meddygol, gan gynnwys gofal sylfaenol.
Eitem 8 – Yr wybodaeth ddiweddaraf gan bob sefydliad
Rhannodd aelodau SEIAF yr wybodaeth ddiweddaraf am weithgarwch a chyfleoedd i gydweithio.
APPNE - Gweminarau’n parhau ac ymgysylltu ar-lein ledled y DU ac yn rhyngwladol. Yn ddiweddar, cynhaliwyd gweminar ar Ddeddf Blaenoriaethu Hyfforddiant Meddygol 2026 a oedd yn cynnwys sefydliadau graddedigion meddygol rhyngwladol. Mae’r digwyddiadau sydd ar y gweill yn cynnwys y digwyddiad blynyddol (26 Medi), Diwrnod CMA (Hydref), gweithdy CESAR (Hydref/Tachwedd), a digwyddiad chwaraeon yn yr haf.
BAPIO - Wedi cynnal cyfarfod bwrdd crwn rhithiol ar y Ddeddf Feddygaeth oherwydd bod cymaint o alw, ac wedi cynhyrchu adroddiad. Parhau i ymgysylltu â graddedigion meddygol rhyngwladol drwy gyfarfodydd 1:1 i ddeall eu pryderon. Trefnwyd cynhadledd flynyddol ar gyfer mis Tachwedd.
BIDA - Wedi cynnal cynhadledd graddedigion meddygol rhyngwladol (Ebrill); wrthi’n cynllunio Cyngres Ryngwladol (Medi/Hydref) a chynhadledd flynyddol arweinwyr ym Manceinion.
BMA - Wedi eirioli’n llwyddiannus dros ailgyflwyno’r hawl i weithio i feddygon sy’n geiswyr lloches ar ôl 12 mis.
Wedi cyhoeddi Arolwg Anabledd a Niwrowahaniaeth (Rhag), yn galw am ragor o ddata rhyngadrannol a chymorth.
Wedi cyhoeddi adroddiad ar rywiaeth a thrais rhywiol (gyda Surviving in Scrubs); wedi cynnull ysgolion meddygol (Mawrth 2026) gyda chyfraniad gan y GMC a MSC.
Wedi diweddaru polisi ar gynnwys pobl draws ac anneuaidd mewn gofal iechyd; ym mis Mai cyhoeddwyd canllawiau ar ryddid mynegiant. Gallwch ddarllen y canllawiau llawn yma <https://cdn.intelligencebank.com/eu/share/qMbw14/14Azv/8J3yg/original/20260313+Freedom+of+expression+guidance+website>.
SDDA - Gwaith parhaus gyda ffocws ar y gymuned sy’n cynnig cyngor meddygol drwy sefydliadau crefyddol a llwyfannau ar-lein.
Y Gymdeithas Feddygol Gatholig - Yn croesawu arolwg ffydd Cymdeithas Feddygol Prydain ond yn mynegi pryderon ynghylch hepgor Cristnogaeth; yn mynd i roi enghreifftiau o hyn.
Cymdeithas y Meddygon Anabl - Yn parhau i ymgysylltu â’r GMC ar ymchwil, polisi ac arolygon, gan gynnwys gwelliannau sy’n ymwneud ag anabledd.
Mae’r rhwydwaith yn gweithredu llai ar hyn o bryd oherwydd cyfyngiadau capasiti.
Mae’r Rhwydwaith Addysgwyr Iechyd Anabledd (ASME) yn ehangu, gan gefnogi cydweithio mewn addysg feddygol.
Mae prosiect ymchwil NIHR ar y gweill sy’n edrych ar rwystrau rhag datblygiad gyrfa; lansiwyd proses recriwtio er mwyn i bobl gymryd rhan.
Cam Gweithredu: Caroline i rannu gwybodaeth i’w throsglwyddo i aelodau er mwyn annog cyfranogiad
GLADD - Wedi mynegi pryderon am ganolfan arholi MRCPsych yn Qatar, gan nodi risgiau o ran gonestrwydd asesiadau o ystyried y cyfyngiadau ar drafod materion sy’n ymwneud â Phobl LHDT+.
Cam Gweithredu: Mae Duncan wedi gofyn am gyfarfod gyda’r tîm Addysg a Safonau. (wedi’i gwblhau)
JMA - Wedi amlygu pryderon am wrth-semitiaeth mewn amgylcheddau gofal iechyd ac wedi galw am fwy o garedigrwydd a chynhwysiant. Cyfeiriwyd hefyd at wrthdaro o ran amserlennu rhwng arholiad ar-lein allweddol i ymgeiswyr ar gyfer mynediad graddedigion i feddygaeth a’r Flwyddyn Newydd Iddewig, gan roi ymgeiswyr sy’n arfer eu ffydd dan anfantais.
Cam gweithredu - Rhoi gwybod i’r Tîm Addysg am y pryder hwn (wedi’i gwblhau)
Eitem 9 – Unrhyw fater arall a chloi 
[bookmark: _ANNEX_1][bookmark: _ANNEX__2]Ailadroddodd Shaun y cais yn gwahodd aelodau SEDIAF i gyflwyno i'r grŵp mewn cyfarfodydd yn y dyfodol, felly cysylltwch â'r tîm Cydraddoldeb, Amrywiaeth a Chynhwysiant yn equality@gmc-uk.org. Cynhelir y cyfarfod nesaf ar 25 Tachwedd 2026
Diolchodd Shaun i'r holl aelodau am gymryd rhan, a nododd y byddai'r ysgrifenyddiaeth yn rhannu rhagor o wybodaeth, gan gynnwys unrhyw gamau gweithredu dilynol a dosbarthu'r cofnodion. 
Rhoddwyd gwybod i aelodau’r fforwm am heriau o ran anfon negeseuon e-bost at aelodau, a’r brif broblem yn ein barn ni yw capasiti blwch derbyn y derbynwyr. 
Cam Gweithredu: Gofynnir i aelodau edrych i weld a ydynt yn cael negeseuon e-bost gennym ni. Nid yw pobl yn clirio eu blychau derbyn mewnol eu hunain, felly nid yw’n negeseuon yn cyrraedd yn hytrach na bod y cyfeiriadau e-bost yn anghywir. 

